Document ID: /roh_data/filtered/fineweb-2-filterrobots_roh.jsonl.gz/544

In transport da 200 tonnas è arrivà oz en Engiadina Bassa. In camiun ha transportà in transformatur da prest 90 tonnas en Svizra per las Ouvras Electricas d'Engiadina OEE. Il camiun ensemen cun il transformatur pasava radund 200 tonnas. Uschia ha il camiun pudì viagiar mo cun 20 kilometers l'ura e cun in accumpagnament special da la Polizia chantunala.
Il transformatur è necessari per la renovaziun da la centrala da distribuziun da las OEE a Pradella. Las OEE renoveschan la centrala fin l'onn 2018 ensemen cun Swissgrid per radund 25 miliuns francs. Uschia è garanti il provediment d'electricitad en l'Engiadina era en avegnir e la rait da distribuziun naziunala vegn engrondida.